ශ්‍රී ලංකාව ලබාගෙන ඇති සාර්ථකත්වය සම්බන්ධයෙන් ජාත්‍යන්තර ප්‍රජාව දැනුවත් කිරීමට පියවර ගන්නා බව එක්සත් ජාතීන්ගේ සංවිධානය අවධාරණය කරයි.මේ සම්බන්ධයෙන් ලෝකයේ සියලූ රටවල් දැනුවත් කිරීමේ හැකියාව තිබෙන බවද ශ්‍රී ලංකාවේ සාර්ථකත්වය පිළිබඳව ලෝකය දැනුවත් කිරීම සඳහා සහාය වීමට සූදානම් බවද එක්සත් ජාතීන්ගේ සහකාර මහ ලේකම් සහ එක්සත් ජාතීන්ගේ සංවර්ධන වැඩ සටහනේ ආසියා පැසිපික් කලාපීය අධ්‍යක්ෂක හවුලියැන්ග් ෂූ (Haoliang Xu) මහතා පවසයි.සිවුදින නිල සංචාරයක් සඳහා පසුගිය (9) ශ්‍රී ලංකාවට පැමිණි ඒ මහතා ශ්‍රී ලංකාවේ මූලික සංවර්ධන ගැටලු සහ සංවර්ධන සහාය ශක්තිමත් කිරීම සම්බන්ධයෙන් විශේෂ අවධානය යොමු කළ අතර ජනාධීපති මහින්ද රාජපක්ෂ, ආර්ථික සංවර්ධණ ඇමැති බැසිල් රාජපක්ෂ මහත්වරුන් හමුවී සාකච්ඡා කළේය.ශ්‍රී ලංකාවේ වත්මන් ප්‍රගතිය සම්බන්ධයෙන් අදහස් පළ කරමින් ඒ මහතා පෙන්වා දෙන්නේ යුද්ධයෙන් පසු ශ්‍රී ලංකාව අත්පත් කරගෙන ඇති ප්‍රගතිය සම්බන්ධයෙන් තම සංවිධානය සතුටට පත්වන බවත් ඉදිරි සංවර්ධන කටයුතු වෙනුවෙන් අවශ්‍ය සහයෝගය ලබා දෙන බවත්ය.උතුරේ ක්‍රියාත්මක සංවර්ධන ව්‍යාපෘතීන් සහ එක්සත් ජාතීන්ගේ සංවර්ධන වැඩසටහන යටතේ ක්‍රියාත්මක ව්‍යාපෘති සම්බන්ධයෙන් අවධානය යොමු කරමින් උතුරු පළාතේ සංචාරයක නිරත වූ හවුලියැන්ග් ෂූ මහතා ඒ සම්බන්ධයෙන් සෑහීමකට පත්විය හැකි බවද ප්‍රකාශ කරයි.මේ අතර එක්සත් ජාතීන්ගේ සහකාර මහ ලේකම්වරයා සඳහන් කරන්නේ මානව සංවර්ධන දර්ශකයන්හි ශ්‍රී ලංකාව අත්කරගෙන ඇති ඉහළ මට්ටම ගැන ප්‍රසාදය පළ කරන බවයි.ශ්‍රී ලංකාවේ මූලික සංවර්ධන ගැටලු සහ සංවර්ධන සහාය ශක්තිමත් කිරීම සම්බන්ධයෙන් විශේෂ අවධානය යොමු කළ ඒ මහතා සිය ශ්‍රී ලංකා සංචාරයේ දී එක්සත් ජාතීන්ගේ සංවර්ධන ආධාර රාමුව (UNDAF) 2013 – 2017 මුල් වසරේ දී අත්කර ගත් සාර්ථකත්වය අවබෝධ කර ගැනීම, ශ්‍රී ලංකාව වැඩි වශයෙන්ම මානුෂවාදී ආධාරවල සිට සංවර්ධනය කෙරෙහි යොමු වූ වැඩසටහන් දක්වා පරිවර්තනය වීම පිළිබඳව සහ ශ්‍රී ලංකාවේ එක්සත් ජාතීන්ගේ සංවර්ධන වැඩසටහන්වලට කෙරෙන එක්සත් ජාතීන්ගේ අනාගත සංවර්ධන සහායේ ගමන් මඟ සම්බන්ධයෙන්ද අවධානය යොමු කෙරිණි..